KOMMISSIONENS BESLUTNING af 8. januar 1998 om anerkendelse af visse tredjelande og visse regioner i tredjelande som værende fri for Xanthomonas campestris (alle stammer, der er patogene for Citrus), Cercospora angolensis Carv. & Mendes eller Guignardia citricarpa Kiely (alle stammer, der er patogene for Citrus) (98/83/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 mod foranstaltninger mod indslæbning i medlemsstaterne af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 97/14/EF (2), særlig bilag IV, del A, kapitel I, punkt 16.2, 16.3 og 16.3(a), og

ud fra følgende betragtninger:

I bestemmelserne i bilag IV, del A, kapitel I, punkt 16.2, 16.3 og 16.3(a), henvises der til frugter af Citrus L., Fortunella Swingle, Poncirus Raf., og hybrider heraf med oprindelse i tredjelande, hvor det er kendt, at der forekommer Xanthomonas campestris (alle stammer, der er patogene for Citrus), Cercospora angolensis Carv. & Mendes eller Guignardia citricarpa Kiely (alle stammer, der er patogene for Citrus);

disse bestemmelser bør skærpes, og dette kan bl.a. ske ved at fastsætte, hvilke tredjelande, der kan anerkendes som værende fri for Xanthomonas campestris (alle stammer, der er patogene for Citrus), Cercospora angolensis Carv. & Mendes eller Guignardia citricarpa Kiely (alle stammer, der er patogene for Citrus), og at fastsætte, hvilke regioner, der er fri for disse skadegørere i de tredjelande, hvor deres eksistens er kendt;

Plantebeskyttelsesorganisationen for Europa og Middelhavsområderne og »Centre for Agriculture and Bioscience International« er fremkommet med oplysninger;

denne beslutning berører ikke eventuelle senere fund, som måtte vise, at den eller de pågældende skadegørere forekommer i de pågældende lande eller de pågældende regioner i tredjelande;

Kommissionen sørger for, at de pågældende tredjelande stiller alle de tekniske oplysninger til rådighed, der er nødvendige for at kontrollere udviklingen i situationen;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Det erklæres herved, at følgende tredjelande anerkendes som værende fri for Xanthomonas campestris (alle stammer, der er patogene for Citrus):

- alle citrusfrugtproducerende lande i Middelhavsområdet, herunder Europa, Algeriet, Cypern, Egypten, Israel, Libyen, Malta, Marokko, Tunesien og Tyrkiet

- Afrika: Sydafrika, Gambia, Ghana, Guinea, Kenya, Sudan, Swaziland, Zimbabwe

- Mellem- og Sydamerika samt Vestindien: Bahamas, Belize, Chile, Colombia, Costa Rica, Cuba, Ecuador, Honduras, Jamaica, Mexico, Nicaragua, Peru, Den Dominikanske Republik, Saint Lucia, El Salvador, Surinam, Venezuela.

Artikel 2

Det erklæres herved, at følgende regioner anerkendes som værende fri for Xanthomonas campestris (alle stammer, der er patogene for Citrus):

- Argentina: Catamarca, Jujuy, Salta og Tucumán

- Australien: New South Wales, Queensland, South Australia og Victoria

- Brasilien: São Paolo bortset fra regionen Presidente Prudente

- USA: Arizona, Californien, Florida (bortset fra regionen Dade County og Manatee County), Guam, Hawaii, Louisiana, De Nordlige Mariana Øer, Puerto Rico, Amerikansk Samoa, Texas og De Amerikanske Jomfruøer

- alle områder af Uruguay, undtagen departementerne Salto, Rivera og Paysandu - nord for floden Chapicuy.

Artikel 3

Det erklæres herved, at følgende tredjelande anerkendes som værende fri for Cercospora angolensis Carv. & Mendes:

- alle citrusfrugtproducerende tredjelande i Nord-, Syd- og Mellemamerika samt Vestindien, Asien (bortset fra Yemen), Europa og Oceanien

- alle citrusfrugtproducerende tredjelande i Afrika bortset fra Angola, Cameroun, Den Centralafrikanske Republik, Gabon, Guinea, Kenya, Mozambique, Nigeria, Uganda, Den Demokratiske Republik Congo, Zambia og Zimbabwe.

Artikel 4

Det erklæres herved, at følgende tredjelande anerkendes som værende fri for Guignardia citricarpa Kiely (alle stammer, der er patogene for Citrus):

- alle citrusfrugtproducerende tredjelande i Nord-, Syd- og Mellemamerika samt Vestindien og i Europa

- alle citrusfrugtproducerende tredjelande i Asien bortset fra Bhutan, Kina, Indonesien, Filippinerne og Taiwan

- alle citrusfrugtproducerende tredjelande i Afrika bortset fra Sydafrika, Kenya, Mozambique, Zambia og Zimbabwe

- alle citrusfrugtproducerende tredjelande i Oceanien bortset fra Australien, New Zealand og Vanuatu.

Artikel 5

Det erklæres herved, at følgende regioner anerkendes som værende fri for Guignardia citricarpa Kiely (alle stammer, der er patogene for Citrus):

- Sydafrika: Western Cape

- Australien: South Australia, Western Australia og Northern Territory

- Kina: alle regioner bortset fra Sichuan, Yunnan, Guangdong, Fujian og Zhejiang.

Artikel 6

Denne beslutning er rettet til medlemsstaterne.

Udfærdiget i Bruxelles, den 8. januar 1998.

På Kommissionens vegne

Franz FISCHLER

Medlem af Kommissionen

(1) EFT L 26 af 31. 1. 1977, s. 20.

(2) EFT L 87 af 2. 4. 1997, s. 17.